(ବରଗଡ଼) ଗଣ ଇସ୍ତାହାର ୧୬/୦୧ - ବରଗଡ଼ ଜିଲ୍ଲାରେ ପୋଲିସ ର ସ୍ଥାଣୁତା ଯୋଗୁଁ ଦିନକୁ ଦିନ ଆଇନ ଶୃଙ୍ଖଳା ପରିସ୍ଥିତି ବିଗୁଡୁ ଥିବାରୁ ତୀବ୍ର ଅସନ୍ତୋଷ ବ୍ୟକ୍ତ କରିଛି ବରଗଡ଼ ଜିଲ୍ଲା ଓକିଲ ସଂଘ । ଦୀର୍ଘ ଦିନ ଧରି କେତେକ ପୋଲିସ କର୍ମଚାରୀ ଏଠାରେ ଡେରା ପକାଇଥିବାରୁ ଜିଲ୍ଲାରେ ଅପରାଧ ବଢୁଛି ବୋଲି ସଂଘ ପକ୍ଷରୁ ଅଭିଯୋଗ ହୋଇଛି । ଏନେଇ ସଂଘ ପକ୍ଷରୁ ଆଜି ସନ୍ଧ୍ୟାରେ ଅନୁଷ୍ଠିତ ସାମ୍ବାଦିକ ସମ୍ମିଳନୀରେ ପୋଲିସ ପ୍ରଶାସନ ର ଆଭିମୁଖ୍ୟ କୁ ନେଇ ଉଦବେଗ ପ୍ରକାଶ ପାଇଛି । ବରଗଡ଼ ର ଅନେକ ଲୋକଙ୍କ ଘରୁ ଏପରିକି ଓକିଲ ସଂଘରୁ ଏବଂ କିଛି ଓକିଲଙ୍କ ଘରୁ ଅନେକ ଦିନ ହେବ ଚୋରି ହୋଇଥିଲେ ମଧ୍ୟ ଅପରାଧୀ ମାନଙ୍କୁ ଧରିବାରେ ପୋଲିସ ବିଫଳ ହୋଇଛି । ସହରରେ ଟ୍ରାଫିକ ସମସ୍ୟା ମଧ୍ୟ ଗୁରୁତର ହୋଇ ପଡିଛି । ଅନ୍ୟ ପକ୍ଷରେ ବରଗଡ଼ ତହସିଲ କାର୍ଯ୍ୟାଳୟ ରେ ବିଭିନ୍ନ ବିଭାଗ ବନ୍ଦ ହୋଇ ପଡ଼ିଥିବାରୁ ଅନେକ ଲୋକ ଅସୁବିଧା ଭୋଗୁଛନ୍ତି । ଉପଜିଲ୍ଲାପାଳ ବର୍ଷେ ହେବ କୋର୍ଟ ରେ ବସୁ ନାହାନ୍ତି । ଏହାକୁ ନେଇ ଓକିଲ ସଂଘ ଆନ୍ଦୋଳନ କୁ ଓଲ୍ହାଇବାର ଚେତାବନୀ ଦେଇଛି । ସେହିପରି ବରଗଡ଼ ପୌର ପରିଷଦ ର ହୋଲଡିଂ ଟିକସ ବୃଦ୍ଧି ପାଇଁ ଉଦ୍ୟମ ହେଉଥିବାରୁ ସଂଘ ଏହାର ଦୃଢ଼ ପ୍ରତିବାଦ କରିଛି । ଖୁବ ଶୀଘ୍ର ସହରର ବିଭିନ୍ନ ବର୍ଗ ର ସଂଗଠନ ମାନଙ୍କୁ ନେଇ ଏକ ସଭାର ଆୟୋଜନ କରାଯିବ ବୋଲି ସୂଚନା ଦିଆଯାଇଛି ।
ଏହି ସାମ୍ବାଦିକ ସମ୍ମିଳନୀ ରେ ଓକିଲ ସଂଘର ସଭାପତି ଶ୍ୟାସୁନ୍ଦର ଅଦାବର , ଉପସଭାପତି ମାନଭଞ୍ଜନ ତ୍ରିପାଠୀ, ସମ୍ପାଦକ ହର ପ୍ରଧାନ, ଯୁଗ୍ମ ସମ୍ପାଦକ ରାଜେନ୍ଦ୍ର ମହାନ୍ତି ଉପସ୍ଥିତ ଥିଲେ ।
